PATVIRTINTA

Lietuvos Respublikos žemės ūkio ministro

2014 m. gruodžio 2 d. įsakymu Nr. 3D-918

## LIETUVOS KAIMO PLĖTROS 2014–2020 METŲ PROGRAMOS INVESTICINIŲ PRIEMONIŲ PROJEKTŲ INOVATYVUMO VERTINIMO METODIKA

## I. BENDROSIOS NUOSTATOS

1. Vienas iš pagrindinių Europos Sąjungos kaimo plėtros prioritetų yra žinių perteikimo ir inovacijų žemės ūkyje, miškininkystėje ir kaimo vietovėse skatinimas, kurio vienas iš tikslų – inovacijų skatinimas, bendradarbiavimas ir žinių bazės vystymas kaimo vietovėse. Lietuvos kaimo plėtros 2014–2020 metų programos investicinių priemonių projektų inovatyvumo vertinimo metodika (toliau – Metodika) parengta atsižvelgiant į 2013 m. gruodžio 17 d. Europos Parlamento ir Tarybos reglamento (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, kuriuo panaikinamas Tarybos reglamentas (EB) Nr. 1698/2005 (OL 2013 L 347, p. 487), su paskutiniais pakeitimais, padarytais 2014 m. gegužės 13 d. Komisijos deleguotuoju reglamentu (ES) Nr. 994/2014 (OL 2014 L 280, p. 1), ir į 2014 m. liepos 17 d. Komisijos įgyvendinimo reglamento (ES) Nr. 808/2014, kuriuo nustatomos išsamios Europos Parlamento ir Tarybos reglamento (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, taikymo taisyklės (OL 2014 L 227, p. 18), nuostatas ir siekiant skatinti inovatyvius procesus.

2. Metodikos tikslas – įvertinti projektų inovatyvumą pagal Lietuvos kaimo plėtros 2014–2020 metų programos investicines priemones ir (arba) jų veiklos sritis (toliau – Programos priemonės) nustatant atrankos pirmumo kriterijus.

II. VARTOJAMOS SĄVOKOS

3. Šioje Metodikoje vartojamos sąvokos:

3.1. **globalinės padėties nustatymo sistemos imtuvas** (toliau – GPS įranga) – globalinės padėties nustatymo prietaisas, realiuoju laiku nustatantis judančio objekto erdvinę padėtį pagal telekomunikacinėmis ryšio priemonėmis iš tam tikrų taškų transliuojamus duomenis;

3.2. **inovacija** – projekte numatyta nauja technologija, idėja ar metodas naujiems procesams, technologijoms, techninėms priemonėms, žaliavoms ir produktams sukurti arba esamiems tobulinti;

3.3. **inovacijų partnerystė** – Programos priemones įgyvendinančių fizinių ir (ar) juridinių asmenų jungtinė veikla, apimanti mokslinius tyrimus ir eksperimentinę plėtrą, naujų procesų, produktų ir paslaugų kūrimą ir tobulinimą;

3.4. **klasteris** – įmonių ir (arba) mokslo ir studijų institucijų bei kitų subjektų santalka, funkcionuojanti partnerystės principu, kurios nariai, veikdami tarpusavyje susijusiose įvairiose ekonominės veiklos ir iniciatyvų srityse, siekia padidinti ekonominį veiklos efektyvumą;

3.5. **rizikos veiksnių analizės ir svarbių valdymo taškų** **sistema** (toliau – RVASVT sistema) – rizikos veiksnių nustatymo, įvertinimo ir valdymo sistema, taikoma maisto ar pašarų tvarkymo vietose savikontrolės tikslais;

3.6. **organizacinė inovacija** – naujas ir (arba) patobulintas veiklos valdymo metodas ar sistema, kuriais siekiama didinti veiklos efektyvumą, diegti naujausias žinias, gerinti produkto ir (arba) paslaugų kokybę, didinti jų konkurencingumą;

3.7. **produkto ir (arba) paslaugos inovacija** – produktas ir (arba) paslauga, kurie turi naujų savybių ir naują paskirtį ir iš esmės skiriasi nuo anksčiau veiklos subjektų sukurtų, gamintų, naudotų prekių ar teiktų paslaugų. Produktai ir (arba) paslaugos, kurių paskirtis nepakinta (pvz., dėl nedidelio ir (arba) sezoninio dizaino keitimo), produkto inovacija nelaikomi;

3.8. **slėnis** – mokslinių tyrimų, studijų ir imlaus žinioms verslo potencialas (subjektų visuma), paprastai sutelktas vienoje teritorijoje, turintis bendrą arba susijusią infrastruktūrą ir kryptingai prisidedantis prie žinių visuomenės ir žinių ekonomikos kūrimo bei Lietuvos ūkio konkurencingumo didinimo;

3.9. **technologijų platforma** – tam tikro ūkio sektoriaus verslo įmonių, mokslinių tyrimų įstaigų, finansinių grupių atstovų interesų susivienijimas, siekiant mobilizuoti ir nukreipti verslo bei mokslinių tyrimų sektoriaus subjektus vykdyti perspektyviausių ūkio tarptautinio proveržio krypčių veiklą;

3.10. **technologinio proceso inovacija** – naujas ir (arba) patobulintas gamybos ir (arba) paslaugų metodas, taikomas naudojant šiuolaikinę įrangą ir naujausius gamybos organizavimo metodus, siekiant gaminti naujus produktus, teikti naujas paslaugas arba esamiems produktams suteikti kokybiškų naujų savybių. Dėl to tobulėja gamybos efektyvumas, automatizavimas ar organizavimas, prekių ir (arba) paslaugų kokybė ir sauga, padidėja darbo našumas, sumažėja medžiagų ir energijos sąnaudos produktams išauginti ir (arba) pagaminti ir žalingas poveikis aplinkai, pagerėja žmogaus sveikata;

3.11. **technologinio proceso modernizavimas** – esamų gamybos ir paslaugų procesų, įrangos ir mechanizmų keitimas šiuolaikiškais siekiant efektyviau plėtoti veiklą: didinti darbo našumą, gerinti produktų ir paslaugų kokybę, mažinti energijos sąnaudas ir pan.;

3.12. **žemės ūkio naudmenos** (toliau – ŽŪN) – dirbamoji žemė, sodai, pievos, ganyklos, naudojamos arba tinkamos naudoti žemės ūkio augalams auginti.

III. PROJEKTŲ INOVATYVUMO VERTINIMO KRITERIJAI

4. Projektų pagal Programos priemones inovatyvumas vertinamas ir pirmenybė teikiama inovatyvios veiklos ūkiams, įmonėms pagal diegiamus keturis kriterijus:

4.1. produkto ir (arba) paslaugos inovacija;

4.2. technologinio proceso inovacija / modernizavimas;

4.3. organizacinė inovacija;

4.4. inovacijų partnerystė.

5. Inovatyvumo vertinimo subkriterijai, jų aprašymas, nustatymo būdai ir informacijos šaltiniai pateikiami Metodikos priede. Projektas pripažįstamas inovatyviu, kai jis atitinka bent vieną inovatyvumo vertinimo kriterijaus subkriterijų, jeigu Programos priemonės įgyvendinimo taisyklėse nenustatyta kitaip.

6. Inovatyvumo įrodymo dokumentus, nurodytus Metodikos priedo skiltyse „Informacijos šaltiniai“, pareiškėjai pateikia Nacionalinei mokėjimo agentūrai prie Žemės ūkio ministerijos (toliau – Agentūra) kartu su paraiška.

7. Jei pagal nurodytas inovatyvumo vertinimo kriterijų grupes Agentūrai kyla abejonių dėl projekto inovatyvumo arba nesutampa vertintojų nuomonės, projekto inovatyvumui vertinti gali būti pasitelkiami nepriklausomi ekspertai.

­­\_\_\_\_\_\_\_\_\_\_\_\_\_\_\_\_\_\_\_\_